《活死人窝，为番阳胡道玄赋》
元代·郑元祐

我尝梦登天，身乘帝青云。下视六合大，死人何纷纷！

尸行鬼走不知丑，天跳鬼踔无由分。首戴髑髅蒿两目，肠悬题凑空孤坟。

自谓策神智，可以干明君。自谓雕纂组，可以成华文。

自谓昭旗常，可以铭前勋。形如枯株心强活，气如湿灰耳强闻。

哀哉腥腐窟，何以能超群？天孙为余言，此皆不足云。

累累白骨成飞尘，安知中有不死人？眉厖喉结目如电，挥呵风雨走百神。

塌额玉陛下，自称小兆臣。臣之形骸与众等，久断荤血腐肉皴。

言臣不死诚谬妄，固有不死丹元君。丹元君，在何处，泥丸真人且延驻。

一曲鸾笙五百年，死人窝里翻身去。

作者简介：（1292—1364）处州遂昌人，迁钱塘，字明德，号尚左生。少颖悟，刻励于学。顺帝至正中，除平江儒学教授，升江浙儒学提举，卒于官。为文滂沛豪宕，诗亦清峻苍古。他早年时期居钱塘（今杭州市），后来侨居吴中近四十年，晚年命名其文集为《侨吴集》，另著有笔记《遂昌杂录》。